
Capitolul I – Dispoziții generale

Art. 1 
(1) Prezentul regulament stabileşte cadrul juridic unitar privind efectuarea serviciilor de transport public local, definind modalitatile si conditiile ce trebuie indeplinite pentru efectuarea serviciului, indicatorii de performanta, conditiile tehnice, precum si raporturile dintre operatorul de transport public si utlizatorii seriviciului. 
(2) Prevederile prezentului regulament se aplica urmatoarelor servicii de transport public local: Servicii de transport public local de persoane prin curse regulate efetuat cu autobuze.
(3) Serviciile de transport public local de persoane prin curse regulate se pot efectua numai în condiţiile respectării prevederilor prezentului regulament şi ale Caietului de sarcini al serviciilor de transport public local, ale reglementărilor în vigoare din domeniul transporturilor rutiere, precum și ale acordurilor și convențiilor internaționale la care România este parte.

Art. 2 
Organizarea şi efectuarea activităţilor specifice serviciilor de transport public local trebuie să asigure satisfacerea unor cerinţe şi nevoi de utilitate publică ale comunităţilor locale, şi anume:
a) Satisfacerea cu prioritate a nevoilor de transport ale populaţiei şi ale operatorilor economici pe teritoriul unităţilor administrativ-teritoriale;
b) Îmbunătăţirea siguranţei rutiere, protecţiei mediului şi calităţii transportului public local;
c) Deplasarea în condiţii de siguranţă şi de confort, inclusiv prin asigurarea de risc a mărfurilor şi a persoanelor transportate, precum şi a bunurilor acestora prin poliţe de asigurări;
d) Accesul egal şi nediscriminatoriu al operatorilor de transport, respectiv al transportatorilor autorizaţi, la piaţa transportului public local;
e) Optimizarea funcţionării pieţei transportului public local prin asigurarea unui cadru concurenţial normal, dinamic şi loial.

Art. 3 
În sensul prezentului regulament, termenii şi noţiunile utilizate se definesc după cum urmează:
1. Activitate de transport public local de persoane - suma operaţiunilor de transport care asigură, nemijlocit, deplasarea persoanelor cu ajutorul vehiculelor sau al combinaţiei de vehicule, pe distanţe şi în condiţii prestabilite, efectuate în cadrul unuia dintre serviciile prevăzute la art. 1 alin. (1);
2. Autobuz – autovehicul din categoria M2 sau M3, cu cel puțin 4 roți și o viteză maximă constructivă mai mare de 25 km/h, conceput și construit pentru transportul de persoane pe scaune sau în picioare și care are, în afara locului conducătorului, mai mult de 8 locuri pe scaune, în conformitate cu prevederile OMLPTL nr. 211/2003 pentru aprobarea Reglementărilor privind omologarea de tip și eliberarea cărții de identitate a vehiculelor rutiere, precum și omologarea de tip a produselor utilizate la acestea-RNTR 2, cu completările și modificările ulterioare;
3. Autoritate de autorizare – serviciul specializat de transport local din subordinea ADI;
4. Autorizaţie de transport - documentul eliberat de autoritatea de autorizare, prin care se atestă că transportatorul îndeplineşte condiţiile pentru accesul la efectuarea transportului public local. 
5. Caiet de sarcini al licenţei de traseu - documentul care însoţeşte licenţa de traseu, care cuprinde în principal cerinţele pentru asigurarea programului de circulaţie şi realizarea unui transport în condiţii de siguranţă şi confort;
6. Copie conformă a licenţei de transport - documentul eliberat în baza licenţei de transport de către Autoritatea Rutieră Română - A.R.R., în baza licenţei de transport pentru fiecare dintre autobuzele utilizate de operatorul de transport în efectuarea transportului rutier public de persoane;
7. Continuitatea serviciilor – capacitatea de a asigura un serviciu neîntrerupt în rețelele de transport într-o zonă geografică determinată, în conformitate cu art. 4 pct. 13 din Directiva 2010/40/UE privind cadrul pentru implementarea sistemelor de transport inteligente în domeniul transportului rutier și pentru interfețele cu alte moduri de transport;
8. Compensație de serviciu public – orice beneficiu, în special financiar, acordat direct sau indirect de către o autoritate competentădin fonduri publice în perioada de punere în aplicare a unei obligații de serviciu public sau în legătură cu perioada respectivă, în conformitate cu art. 2 lit. g din Regulamentul CE nr. 1370/2007 privind serviciile publice de transport feroviar și rutier de călători;
9. Date privind călătoria – date de bază, precum orare și tarife ale mijloacelor de transport în comun, necesare în vederea furnizării de informații privind călătoriile multimodale înaintea și în timpul călătoriei, pentru a facilita planificarea, rezervarea și adaptarea acesteia în conformitate cu art. 4 pct. 16 din Directiva 2010/40/UE privind cadrul pentru implementarea sistemelor de transport inteligente în domeniul transportului rutier și pentru interfețele cu alte moduri de transport;
10. Licenţă de transport - documentul eliberat de Autoritatea Rutieră Română - A.R.R., în condiţiile legii, care atestă ca deţinătorul îndeplineşte condiţiile de onorabilitate, capacitate financiară şi competenţă profesională, acesta dându-i dreptul de acces la transportul rutier public;
11. Licenţă de traseu - documentul care dă dreptul operatorului de transport rutier să efectueze transport public local de persoane prin curse regulate sau curse regulate speciale cu autobuze pe un anumit traseu, conform programului de transport;
12. Obligația de exploatare – obligația care impune operatorului de transport public local de persoane autorizat și/sau licențiat ori transportatorului autorizat să efectueze serviciul respectiv în condiții de continuitate, regularitate și de asigurare a capacităților necesare de transport și să respecte condițiile impuse de autoritățile competente care acordă subvenția. Obligația de exploatare include și obligația operatorului de transport respectiv de a asigura toate serviciile complementare serviciului public de transport, respectiv: transportul bagajelor, spații pentru depozitarea bagajelor, vânzarea de bilete în interiorul vehiculelor, informarea călătorilor în timpul transportului, întreținerea și curățenia mijloacelor de transport, îmbarcarea și debarcarea pasagerilor în locuri special amenajate – gări, autogări, pontoane de acostare, condiții de confort în timpul transportului, în conformitate cu prevederile art. 7 lit. m din Ord. 272/2007 al ANRSC pentru aprobarea Normelor-cadru privind stabilirea, ajustarea și modificarea tarifelor pentru serviciile de transport public local de persoane;
13. Obligație de serviciu public – o cerință definită sau stabilită de către o autoritate competentă, pentru a asigura servicii publice de transport de călători de interes general, pe care un operator, dacă ar ține seama de propriile sale interese comerciale, nu și le-ar asuma sau nu și le-ar asuma în aceeași măsură sau în aceleași condiții fără a fi retribuit, în conformitate cu art. 2 lit. e din Regulamentul CE nr. 1370/2007 privind serviciile publice de transport feroviar și rutier de călători;
14. Obligația de transport – obligația care impune oricărui operator de transport public local de persoane sau transportatorilor autorizați să accepte și să  efectueze servicii publice subvenționate de transport în condițiile stabilite de autoritățile competente, în conformitate cu prevederile art. 7 lit. n din Ord. 272/2007 al ANRSC pentru aprobarea Normelor-cadru privind stabilirea, ajustarea și modificarea tarifelor pentru serviciile de transport public local de persoane;
15. Obligația tarifară – obligația care impune operatorilor de transport public local de persoane sau transportatorilor autorizați practicarea tarifelor stabilite de autoritățile competente, contrar interesului comercial al operatorilor sau transportatorilor, impunere care rezultă fie din stabilirea tarifelor sub costurile reale, fie din respingerea cererii de majorare a anumitor tarife, în conformitate cu prevederile art.7 lit. o din Ord. 272/2007 al ANRSC pentru aprobarea Normelor-cadru privind stabilirea, ajustarea și modificarea tarifelor pentru serviciile de transport public local de persoane;
16. Persoană desemnată - persoana fizică care are calitatea de manager al activităţii de transport rutier, posesoare a unui certificat de competenţă profesională şi care este angajată pe bază de contract de muncă să conducă permanent şi efectiv activitatea de transport a operatorului de transport/transportatorului autorizat;
17. Program de circulaţie - documentul utilizat în transportul public local de persoane prin curse regulate, care conţine în principal informaţii privind traseul, capetele de traseu, lungimea traseului, staţiile pentru îmbarcarea/debarcarea călătorilor, distanţele dintre staţii şi intervalele de succedare a curselor;
18. Program de transport public județean – programul propus și aprobat de consiliile județene, prin care se stabilesc traseele pentru transportul public local de persoane prin curse regulate între localitățile județului, programele de circulație, capetele de traseu, stațiile publice, numărul și capacitatea autobuzelor necesare;
19. Program de transport public local - programul propus şi aprobat de autoritatea de autorizare din cadrul unei asociații de dezvoltare intercomunitară, avizat de către consiliile locale membre ale asociației și aprobat în adunarea generală a asociației de dezvoltare intercomunitare în baza mandatului primit, prin care se stabilesc: traseele pentru transportul public local de persoane prin curse regulate pe raza unităților teritorial-administrative membre ale asociației, programele de circulaţie, capetele de traseu, staţiile publice, numărul şi capacitatea autobuzelor necesare, în conformitate cu prevederile Legii nr. 51/2006 a serviciilor comunitare de utilități publice;
20. Stabilirea de tarife – operațiunea de analiză și calculație a tarifelor, prin care autoritățile administrației publice locale implicate stabilesc, după caz, structura și nivelurile tarifelor, în conformitate cu prevederile art. 7 lit.c din Ord. 272/2007 al ANRSC pentru aprobarea Normelor-cadru privind stabilirea, ajustarea și modificarea tarifelor pentru serviciile de transport public local de persoane;
21. Staţie publică - punctul de pe traseul unui serviciu de transport public local de persoane prin curse regulate, amenajat corespunzător, semnalizat printr-un indicator rutier şi care să aibă în dotare un panou suplimentar pe care este ataşat orarul conform căruia opresc autobuzele pentru urcarea şi coborârea persoanelor transportate;
22. Staţii pentru transportul local de persoane prin curse regulate speciale – staţiile utilizate pentru urcarea / coborârea persoanelor transportate, altele decât staţiile publice şi care asigură condiţiile minime de siguranţă pentru persoanele transportate;
23. Traseu - parcursul care asigură legătura dintre capătul de traseu de plecare și capătul de traseu de destinație, pe care se efectuează servicii regulate sau servicii regulate speciale. În funcție de amplasarea capetelor de traseu și de parcursul dintre acestea, traseele pot fi județene, interjudețene și internaționale; traseele dintr-o asociație de dezvoltare intercomunitară având ca obiect transportul rutier public de persoane prin servicii regulate sunt considerate trasee locale, în conformitate cu prevederile art.3 pct. 38 din OG 27/2011 privind transporturile rutiere;
24. Transport rutier local de persoane – transportul rutier public de persoane prin servicii regulate efectuat în interiorul unei localități, precum și în limitele unei localități, precum și în limitele unei asociații de dezvoltare intercomunitare, în conformitate cu prevederile art. 3 pct. 48 din Ordonanța Guvernului nr. 27/2011 privind transporturile rutiere;
25. Operatorul de transport rutier – orice întreprindere care deţine certificat unic de înregistrare, având ca obiect de activitate activitatea de transport rutier, deţinătoare a unei licenţe de transport şi care efectuează transport rutier public cu vehicule rutiere deţinute cu orice titlu, cu excepţia comodatului;
26. Utilizator al serviciului de transport public local - persoana fizică sau juridică beneficiară a unui serviciu de transport public local;
27. Legitimaţie de călătorie – legitimația de călătorie care îndeplinește cumulativ următoarele condiții:
În cazul biletului:
a. Corespunde prevederilor legale în vigoare la data utilizării, tariful biletului este aprobat prin Adunarea Generală;
b. Este validat la aparatele din mijlocul de transport în care este utilizat.
În cazul abonamentului:
a. Corespunde prevederilor legale în vigoare la data utilizării, tariful abonamentului este aprobat prin Adunarea Generală;
b. Este în perioadă de valabilitate;
c. Este validat la aparatele din mijlocul de transport în care este utilizat.
28. Călătorie – utilizarea unui vehicul de transport în comun pentru deplasarea unei persoane de la un punct al traseului, definit ca staţie, la un alt punct, definit ca altă staţie, având ca lungime maximă distanţa între capetele de linii. 

Art. 4 
Indiferent de forma de gestiune a serviciului de transport public local, autoritățile administrației publice locale ale UAT-urilor membre ale ADI Transport Dealurile Clujului vor urmări prin exercitarea atribuţiilor, competenţelor şi drepturilor ce le revin conform legii ca efectuarea serviciului de transport public local să se realizeze în condiţii de siguranţă rutieră, calitate şi confort şi în concordanţă cu interesul general al comunităţilor pe care le reprezintă, în conformitate cu legislaţia în vigoare.

Capitolul II – Efectuarea transportului public local de persoane
Secțiunea I – Principiile și obiectivele efectuării transportului public local de persoane

Art. 5 
(1) Transportul public local se efectuează numai în condiţiile respectării prevederilor Legii serviciilor de transport public local nr. 92/2007, ale Ordonanţei de urgenţă a Guvernului nr. 27/2001 privind transporturile rutiere, ale reglementărilor naționale și ale Uniunii Europene în vigoare din domeniul transporturilor rutiere, precum și ale acordurilor și convențiilor internaționale la care România este parte.

Art. 6 
(1) Este considerat serviciu de transport public local de persoane prin curse regulate speciale transportul public efectuat tur-retur, pe rute şi cu programe de transport prestabilite de către beneficiarul serviciului de transport sau de către cel care a angajat serviciul privind transportul unor persoane sau al unor grupuri de persoane, şi anume: transportul copiilor, elevilor şi studenţilor la şi de la instituţiile de învăţământ, transportul salariaţilor la şi de la instituţiile la care sunt salariaţi sau transportul angajaţilor unui operator economic la şi de la locul de muncă.
(2) Transportul public local de persoane prin curse regulate speciale se poate desfăşura pe raza UAT-urilor membre ale ADI Transport Dealurile Clujului.
(3) Transportul public local de persoane prin curse regulate speciale locale sau judeţene se realizează de către operatorii de transport rutier cu autobuze deţinute în proprietate sau în baza unui contract de leasing pe bază de licenţe de traseu şi caiete de sarcini elaborate şi eliberate de Autoritatea de autorizare din cadrul ADI.
Serviciul de transport public local de persoane prin curse regulate speciale trebuie să întrunească cumulativ următoarele condiţii:
a. Se execută cu autobuze deţinute în proprietate, înmatriculate în judeţul respectiv, sau în baza unui contract de leasing, de către acesta sau de către unitatea administrativ-teritorială pe baza unor programe de circulaţie stabilite de către cel care a angajat transportul cu operatorul de transport rutier;
b. Se execută de către un operator de transport astfel cum este definit şi licenţiat conform Ordonanţei Guvernului nr. 27/2011;
c. Persoanele transportate se îmbarcă şi se debarcă în staţii stabilite special, în locul unde îşi desfăşoară activitatea sau la domiciliu/reşedinţă;
d. Operatorul de transport rutier încasează de la beneficiarul transportului sau de la cel care a angajat transportul contravaloarea serviciului stabilită în conformitate cu prevederile contractului de transport încheiat între aceştia;
e. Persoanele transportate se legitimează pe baza legitimaţiei de serviciu valabile.

Art. 7 
(1) Pentru accesul la infrastructura rutieră, vehiculele rutiere fabricate în ţară sau în străinătate, înmatriculate sau care urmează să fie înmatriculate în România, sunt supuse omologării în vederea înmatriculării ori înregistrării şi/sau inspecţiei tehnice periodice, după caz, în conformitate cu prevederile legale în vigoare.
(2) Transportul public local de persoane se efectuează numai cu vehicule rutiere destinate prin construcţie tipului respectiv de transport şi, după caz, dotate cu tahografe şi limitatoare de viteză, în conformitate cu reglementările în vigoare.
(3) Transportul public local se efectuează cu respectarea ansamblului reglementărilor care contribuie la îmbunătăţirea siguranţei rutiere, referitoare la condiţiile pe care trebuie să le îndeplinească mijloacele de transport, infrastructura rutieră, persoanele cu atribuţii care concură la siguranţa circulaţiei şi ceilalţi participanţi la trafic.

Art. 8 
(1) Efectuarea serviciului de transport public local trebuie să asigure:
a. Creșterea nivelului de calitate al serviciului și de confort al utilizatorilor serviciilor publice de transport public local de persoane prin curse regulate;
b. Accesul la serviciile de transport public local și protecția categoriilor sociale defavorizate;
c. Informarea publicului călător;
d. Executarea transportului public local de persoane prin curse regulate în condiții de regularitate, siguranță și confort;
e. Corelarea capacității de transport cu fluxurile de călători existente;
f. Continuitatea serviciului de transport public local de persoane prin curse regulate.


Secțiunea II – Licenţe, autorizaţii şi alte documente necesare pentru efectuarea transportului public local

Art. 9 
Serviciul de transport public local de persoane prin curse regulate pe raza de competență a unităților administrativ-teritoriale membre se efectuează numai de către operatorii de transport rutier/transportatorii autorizați cărora li s-a delegat gestiunea acestui serviciu de către Asociația de Dezvoltare Intercomunitară “Transport Dealurile Clujului” și care dețin licență de traseu valabilă.

Art. 10 
Serviciile de transport public local de persoane prin curse regulate se efectuează pe raza administrativ-teritorială a localităților membre ale ADI Transport Dealurile Clujului.

Art. 11 
Operatorii de transport/ transportatorii autorizaţi au obligaţia de a deţine la bordul mijlocului de transport în comun, pe toată durata transportului public de persoane prin curse regulate, următoarele documente:
a) Licenţa de traseu şi caietul de sarcini al acesteia eliberat de emitentul licenței;
b) Programul de circulaţie;
c) Copia conformă a licenţei de transport, în cazul autobuzelor;
d) Legitimaţia de serviciu valabilă a conducătorului auto, din care să reiasă că este angajat al operatorului de transport/transportatorului autorizat;
e) Contractul de leasing în original ori o copie conformă cu originalul, în cazul în care autobuzul este utilizat în baza unui asemenea contract;
f) Actul prin care se dovedeşte dreptul de muncă în România, în cazul conducătorilor auto străini;
g) Asigurarea pentru persoanele transportate şi bagajele acestora pentru riscuri de accidente ce cad în sarcina operatorului de transport/transportatorului autorizat, în copie;
h) Certificatul de competenţă profesională al conducătorului auto pentru transportul rutier public de persoane, valabil, după caz.

Art. 12 
(1) Licenţa de traseu se eliberează pentru traseele cuprinse în programele de transport rutier de persoane prin curse regulate, însoţită de caietul de sarcini al acesteia şi de programul de circulaţie.
(2) Licenţa de traseu însoțită de caietul de sarcini aferent acesteia se eliberează de Autoritatea de autorizare pe baza hotărârii adunării generale ale ADI Transport Dealurile Clujului de acordare a gestiunii delegate a serviciului de transport public local de persoane prin curse regulate.
(3) Licențele de traseu se eliberează în numărul de exemplare corespunzător numărului mijloacelor de transport în comun utilizat pentru efectuarea tuturor curselor prevăzute în programul de circulație.
(4) Durata de valabilitate a licenței de traseu este egală cu durata de valabilitate a contractului de servicii publice (art. 37 alin. (9) din Legea nr. 92/2007).
(5) Licența de traseu se eliberează după prezentarea de către operatorul de transport rutier a documentului de plată a tarifului de eliberare.
(6) Licența de traseu este nominală și nu este transmisibilă.
(7) Modelul licenței de traseu este prevăzut în Anexa nr. 1 la prezentul Regulament.
(8) Caietul de sarcini aferent licenței de traseu cuprinde:
Stațiile publice, precum și amplasarea acestora;
a. Numărul și capacitatea autobuzelor;
b. Intervalul de succedare a curselor;
c. Ora primei/ultimei plecări de la capetele de traseu;
d. Zilele în care se efectuează transporturile.
(9) Modelul caietului de sarcini aferent licenței de traseu este prezentat în Anexa nr. 2 la prezentul Regulament.
(10) Pierderea, deteriorarea sau sustragerea licențelor de traseu se comunică de către operatorul de transport rutier ADI Transport Dealurile Clujului, în termen de maximum 15 zile de la data constatării, acestea înlocuindu-se cu un document nou, cu plata tarifelor aferente.
(11) Tarifele pentru eliberarea licențelor de traseu pentru serviciul de transport public local de persoane prin curse regulate pe teritoriul unităților administrativ-teritoriale membre ale ADI Transport Dealurile Clujului sunt prevăzute în Anexa nr. 3 la prezentul Regulament.

Art. 13 
Serviciul de transport public local de persoane prin curse regulate se efectuează de către operatorii de transport rutier/transportatorii autorizați, cu mijloace de transport în comun, deținute în proprietate sau în baza unui contract de leasing de către operatorul de transport rutier sau transportatorul autorizat și/sau de către unitatea administrativ-teritorială sau, după caz, de către unitățile administrativ teritoriale membre ale asociației de dezvoltare intercomunitară, înmatriculate și care dețin licență de traseu, în conformitate cu prevederile legislației în vigoare.
Componente ale sistemului de transport public local, inclusiv, mijloace de transport utilizate pentru prestarea serviciului public de transport călători pot fi puse la dispoziție operatorilor și transportatorilor autorizați de către unitățile administrativ-teritoriale membre ale asociației de dezvoltare intercomunitară în baza proceselor-verbale de predare-primire, anexe la contractul de delegare a gestiunii, în condițiile respectării regimului juridic al proprietății publice.
Art. 14 
(1) Asociația de Dezvoltare Intercomunitară “Transport Dealurile Clujului” întocmește și aprobă programul de transport local, prevăzut în Anexa nr. 1 la caietul de sarcini al serviciului de transport public local de persoane.
(2) În perioada de valabilitate, programul de transport local prin curse regulate poate fi actualizat prin hotărâre a adunării generale a ADI Transport Dealurile Clujului, astfel:
a. Prin prelungirea traseelor existente, respectiv modificarea unuia sau a ambelor capete de traseu;
b. Prin introducerea de noi trasee;
c. Prin modificarea numărului de curse de către autoritatea locală de transport;
d. Prin modificarea orelor din graficele de circulație;
e. Prin introducerea de stații noi;
f. Prin eliminarea de stații, la solicitarea operatorului de transport rutier

Art. 15 
Pentru acordarea unei autorizații de transport, operatorii de transport/ transportatorii autorizați vor depune la registratura ADI Transport Dealurile Clujului o documentație care va cuprinde:
a) Cerere-tip, conform cu Anexa nr. 4 la prezentul Regulament;
b) Copie a certificatului de înmatriculare și a certificatului constatator emise de oficiul registrului comerțului;
c) Declarație pe propria răspundere, în original, semnată de persoana desemnată, privind perioadele în care a mai executat transport public local, menționându-se cazurile de interdicție sau de suspendare a efectuării serviciului respectiv;
d) Cazierul judiciar al persoanei desemnate, în original, din care să reiasă că nu a săvârșit fapte penale privind infracțiuni de natură comercială, de nerespectare a condițiilor de plată și angajare a personalului, precum și de încălcare a prevederilor legale privind efectuarea transporturilor;
e) Declarație pe propria răspundere, în original, semnată de persoana desemnată, prin care se menționează mijloacele de transport pe care dorește să le utilizeze în executarea serviciului de transport public local și dacă acestea sunt sau vor fi deținute în proprietate sau în baza unui contract de leasing;
f) Declarație pe propria răspundere, în original, semnată de persoana desemnată, privind baza materială pe care o deține în proprietate sau în baza unui contract de închiriere, care să asigure parcarea tuturor vehiculelor cu care se execută serviciul respectiv;
g) Declarație pe propria răspundere pentru persoanele juridice, în original, semnată de conducătorul unității și ștampilată, din care să rezulte că solicitantul nu face obiectul unei proceduri de reorganizare judiciară, lichidare sau faliment, emisă cu cel mult 5 zile înainte de data depunerii documentației;
h) Copie a certificatului de competență profesională a persoanei desemnate.

Art. 16 
(1) Operatorilor de transport deținători ai unei licențe de transport corespunzătoare, care doresc să execute și alte servicii de transport public local cu autovehicule, cu excepția celui efectuat cu autobuze, li se eliberează, la cerere, autorizații de transport pe baza unei documentații care va cuprinde:
a. Cerere-tip, conform cu Anexa nr. 4 la prezentul Regulament;
b. Copie a licenței de transport;
c. Declarație pe propria răspundere, în original, prin care se menționează mijloacele de transport pe care doresc să le utilizeze în executarea serviciului de transport public local și dacă sunt deținute în proprietate sau în baza unui contract de leasing sau de către Unitățile administrativ-teritoriale membre ale ADI Transport Dealurile Clujului.

Secțiunea III – Siguranța rutieră

Art. 17 
În scopul prevenirii cauzelor generatoare de evenimente rutiere, operatorii de transport/transportatorii autorizați care efectuează servicii de transport public local au obligația să adopte măsurile necesare pentru cunoașterea, aplicarea și respectarea reglementărilor legale privind siguranța rutieră și a condițiilor pe care trebuie să le îndeplinească mijloacele de transport și persoanele cu atribuții care concură la siguranța circulației.

Art. 18 
Operatorii de transport/transportatorii autorizați care efectuează servicii publice de transport local au următoarele îndatoriri:
1. Să respecte reglementările legale privind omologarea, înmatricularea, efectuarea inspecțiilor tehnice periodice, repararea, întreținerea, reglarea, modificarea constructivă și reconstrucția mijloacelor de transport;
2. Să utilizeze mijloace de transport a căror stare tehnică corespunde reglementărilor naționale de siguranță rutieră și de protecție a mediului înconjurător, cu inspecția tehnică periodică/revizia tehnică periodică valabilă și certificate/ clasificate/încadrate corespunzător, conform prevederilor legale în vigoare;
3. În intervalul dintre două inspecții tehnice periodice/ revizii tehnice periodice, să asigure menținerea mijloacelor de transport într-o stare tehnică corespunzătoare, în vederea încadrării în normele tehnice privind siguranța circulației rutiere, protecția mediului și în categoria de folosință conform destinației, utilizând în acest scop numai sisteme, echipamente, componente, entități tehnice, piese de schimb, materiale de exploatare și dotări obligatorii de origine sau omologate/certificate conform legislației în vigoare;
4. Să monteze, prin operatori economici autorizați, limitatoare de viteză cu aprobare de model la vehiculele pentru care acestea sunt obligatorii;
5. Să nu permită plecarea în cursă a vehiculelor care au limitatorul de viteză defect, nesigilat ori fără suficiente foi de înregistrare pentru efectuarea întregului parcurs al transportului;
6. Să informeze conducătorii mijloacelor de transport și lucrătorii mobili cu privire la regulamentele interne ale întreprinderii și prevederile relevante ale contractelor colective de muncă;
7. Să verifice pe foile de înregistrare sau pe cartelele conducătorilor auto utilizate modul în care aceștia respectă prevederile legale în vigoare privind perioadele de conducere și de odihnă și să ia măsurile necesare pentru a împiedica repetarea unor nereguli în acest sens;
8. Să verifice funcționarea tahografului după caz, și a limitatorului de viteză, inclusiv cu ocazia analizării diagramelor-tahograf sau a înregistrărilor stocate în memoria cardului conducătorului auto/tahografului digital, după caz;
9. Să nu permită intervenția persoanelor neautorizate asupra tahografelor, după caz, și a limitatoarelor de viteză;
10. Să angajeze transporturile și să întocmească programul de executare a transporturilor, astfel încât conducătorii mijloacelor de transport și lucrătorii mobili să poată respecta prevederile legale privind timpul de lucru, de odihnă și de repaus;
11. Să se asigure că conducătorii mijloacelor de transport respectă normele de protecție a muncii, protecție a mediului, prevenire și combatere a incendiilor, pe tot timpul efectuării transportului;
12. Să permită efectuarea transporturilor numai cu respectarea maselor totale maxime autorizate de autoritatea competentă și/sau în limita numărului de locuri înscris în certificatul de înmatriculare; să se asigure spații libere suficiente pentru transportul bagajelor pasagerilor și să permită transportul mărfurilor/coletelor doar în limita spațiilor disponibile;
13. Să respecte procedurile ce trebuie urmate în caz de accident și să aplice procedurile corespunzătoare pentru a preveni producerea unor noi accidente sau a unor încălcări grave ale regulilor de circulație;
14. Să respecte și să aplice reglementările legale în vigoare privind transportul rutier al mărfurilor periculoase;
15. Să respecte întocmai legile și reglementările specifice fiecărei categorii de transport rutier pe care o execută.

Art. 19 
Responsabilitățile ce revin persoanei desemnate să conducă permanent și efectiv activitatea de transport sunt cele stabilite prin Ordinul ministrului transporturilor nr. 761/1999 privind desemnarea, pregătirea și atestarea profesională a persoanelor care conduc permanent și efectiv activități de transport rutier, cu modificările și completările ulterioare

Art. 20 
Sarcinile consilierului de siguranță sunt cele prevăzute în Regulamentul pentru desemnarea, pregătirea profesională și examinarea consilierilor de siguranță pentru transportul rutier, feroviar sau pe căile navigabile interioare al mărfurilor periculoase, aprobat prin Ordinul ministrului transporturilor, construcțiilor și turismului nr. 1.044/2003, cu modificările și completările ulterioare.
Art. 21 
Conducătorii mijloacelor de transport au următoarele atribuții și responsabilități:
a) Să se prezinte pentru efectuarea examinării medicale și psihologice, inițială și periodică, și să respecte recomandările comisiilor medicale și psihologice;
b) Să respecte normele și regulile privind conducerea în condiții de siguranță rutieră și conduita preventivă;
c) Să respecte regulile privind prevenirea accidentelor de muncă în circulația rutieră;
d) Să respecte regulile privind încărcarea, repartizarea încărcăturii, asigurarea și fixarea mărfurilor transportate;
e) Să cunoască și să respecte măsurile ce trebuie luate după un accident sau incident în ceea ce privește asigurarea vehiculului, protecția personală și a celorlalți participanți la trafic, protecția mediului, protecția bunurilor;
f) Să respecte perioadele de conducere și perioadele de odihnă, conform reglementărilor legale în vigoare, și să utilizeze corect tahograful;
g) Să nu intervină asupra tahografului sau a limitatorului de viteză pentru scoaterea acestora din uz sau modificarea caracteristicilor de funcționare;
h) Să respecte întocmai legile și reglementările specifice fiecărei categorii de transport rutier pe care o execută.

Art. 22 
Operatorii de transport/transportatorii autorizați care efectuează servicii de transport public local vor întreprinde o investigație pe linie administrativă în toate cazurile de accidente de circulație în care au fost angajate vehiculele utilizate, indiferent de gravitatea accidentului.

Art. 23 
Rezultatele cercetării administrative vor sta la baza adoptării măsurilor ce se impun pentru eliminarea repetării cauzelor generatoare de evenimente rutiere.

Secțiunea IV – Condiţii privind efectuarea transportului public local de persoane prin curse regulate pe raza Administrativ-Teritorială a localităților membre ale Asociației de Dezvoltare Intercomunitară Transport Dealurile Clujului

Art. 24 
Operatorii de transport/ transportatorii autorizați vor efectua serviciul de transport public local de persoane prin curse regulate cu respectarea următoarelor obligații:
1. Să asigure afișarea la părțile din față și laterală dreapta ale mijlocului de transport a indicativului și a capetelor traseului; la partea din spate a mijlocului de transport se va afișa cel puțin indicativul traseului. Elementele de informare menționate anterior vor fi iluminate corespunzător pe timp de noapte sau în condiții de vizibilitate scăzută;
2. În salonul mijlocului de transport va fi asigurată informarea publicului călător prin mijloace vizuale și sonore cu privire la denumirea stației care urmează și la legăturile cu alte mijloace de transport public local de persoane;
3. Să asigure afișarea în salonul mijlocului de transport a numelui conducătorului acestuia, a hărții schematice care să permită vizualizarea traseului și a rețelei de trasee, a instrucțiunilor privind modul de desfășurare a transportului, a obligațiilor publicului călător și a altor informații de utilitate publică privind transportul, stabilite prin reglementările în vigoare;
4. Să asigure vânzarea legitimațiilor/abonamentelor de călătorie în toate stațiile stabilite de comun acord cu autoritatea administrației publice locale și nominalizate într-o anexă la hotărârea de dare în administrare, respectiv la contractul de delegare a gestiunii aprobat prin hotărârea de atribuire;
5. În stațiile din programul de circulație, să asigure afișarea codului traseului, a intervalelor de succedare a curselor, precum și a hărților simplificate cu indicarea traseelor și stațiilor pentru informarea publicului călător;
6. Să emită abonamente de călătorie cu respectarea reglementărilor în vigoare, inclusiv pentru categoriile sociale care beneficiază de reduceri ale costului abonamentului;
7. Să asigure accesul liber și nediscriminatoriu la transport, în baza documentelor stabilite de reglementările legale în vigoare, al persoanelor care beneficiază de facilități/gratuități la transport;
8. Să asigure transportul gratuit al copiilor sub 5 ani;
9. Mijlocul de transport trebuie să aibă locuri rezervate pentru persoane cu handicap, bătrâni, femei însărcinate, persoane cu copii în brațe;
10. Să supravegheze urcarea și coborârea călătorilor, să nu plece mijlocul de transport din stații cu ușile deschise sau cu călători aflați pe scările acestuia, precum și cu călători agățați de exteriorul caroseriei;
11.  să nu admită la transport în salonul mijlocului de transport materii mirositoare, inflamabile, butelii de aragaz, tuburi de oxigen sau alte gaze, butoaie cu carbid, materiale explozibile, produse caustice ori acide, alte materiale sau obiecte care, prin format ori dimensiune, pot produce daune, vătămări corporale sau, prin natura materialului, pot murdări, ori alte obiecte sau mărfuri interzise la transportul public;
12. Să nu îmbarce călători peste capacitatea maximă admisă a mijlocului de transport;
13. Să asigure spațiile necesare pentru bagajele de mână ale călătorilor;
14. Să îmbarce/debarce călători numai în stațiile special amenajate, prevăzute în programul de circulație;
15. Să utilizeze numai legitimații/abonamente de călătorie cu regim special, agreate de autoritatea administrației publice locale;
16. Să nu permită transportul călătorilor decât pe bază de legitimații/abonamente de călătorie valabile sau alte documente prevăzute de reglementările legale în vigoare;
17. Să asigure călătorii și bagajele acestora pentru riscurile ce cad în sarcina operatorului de transport;
18. Să țină evidența curselor sosite și plecate, la fiecare capăt de linie;
19. Să asigure înlocuirea mijlocului de transport imobilizat pe traseu;
20. Să asigure, prin dispecerate și dotări speciale, urmărirea și coordonarea în trafic a mijloacelor de transport, de intervenție și de depanare, precum și aplicarea cu operativitate a măsurilor ce se impun în caz de eveniment, incident, accident sau alte situații care pot afecta desfășurarea transportului, în vederea asigurării condițiilor asumate privind regularitatea, siguranța și confortul;
21. Să dispună de echipaje de intervenție și depanare dotate corespunzător pentru degajarea drumului public sau a căii de rulare în cazul defectării mijlocului de transport, precum și pentru intervenții la rețeaua electrică de contact etc.;
22. Să asigure informarea anticipată a publicului călător în legătură cu modificarea/suspendarea programului de circulație sau a unui traseu în caz de forță majoră;
23. Să asigure, zilnic și ori de câte ori este nevoie, salubrizarea, spălarea și dezinfectarea mijloacelor de transport;
24. Să asigure condițiile de execuție a transportului în condiții de regularitate, siguranță și confort;
25. Mijloacele de transport trebuie să fie echipate cu instalație de încălzire/condiționare a aerului în stare de funcționare;
26. Să asigure aspectul estetic corespunzător al mijlocului de transport;
27. Pe părțile laterale ale mijlocului de transport va fi inscripționată denumirea executantului transportului;
28. La bordul mijlocului de transport trebuie să existe mijloace de prevenire și combatere a incendiilor, precum și ciocan pentru spart geamurile în caz de necesitate;
29. Mijloacele de transport trebuie să aibă inspecția tehnică periodică sau, după caz, revizia tehnică periodică efectuată la termen.

Capitolul III – Drepturi şi obligaţii

Art. 25 
Drepturile și obligațiile operatorilor de transport/transportatorilor autorizați care desfășoară activități de transport public local se prevăd în regulamentele și caietele de sarcini ale serviciului de transport public local, aprobate de autoritățile administrației publice locale, anexate la hotărârile de dare în administrare, respectiv la contractele de delegare a gestiunii aprobate prin hotărâri de atribuire.

Art. 26 
Operatorii de transport/ transportatorii autorizați care desfășoară activități de transport public local de persoane prin curse regulate au următoarele drepturi:
a) Cei care își desfășoară activitatea pe baza unui contract de delegare a gestiunii au dreptul să întrerupă prestarea serviciului de transport public local în cazul nerespectării obligațiilor contractuale de către autoritățile administrației publice locale, cu obligația de a notifica întreruperea prestării serviciului în termenul și în condițiile prevăzute în contractul de delegare a gestiunii;
b) Să încaseze tarifele aferente transportului public local de persoane prin curse regulate;
c) Să actualizeze semestrial tarifele aferente transportului public local de persoane prin curse regulate cu rata inflației;
d) Să includă în tarifele de transport percepute călătorilor primele de asigurare pentru aceștia și pentru bagajele lor, precum și pentru riscurile ce pot decurge din efectuarea operațiunilor de transport, în cazul transportului public local de persoane prin curse regulate;
e) Să utilizeze patrimoniul propriu sau concesionat pentru asigurarea serviciului public local de călători prin curse regulate;
f) Să utilizeze infrastructura tehnico-edilitară a sistemului de transport public local de persoane, în condițiile stabilite conform hotărârii de dare în administrare sau contractului de delegare a gestiunii, după caz;
g) Să beneficieze de o despăgubire adecvată și efectivă pentru prejudiciile aduse în caz de modificare unilaterală a contractului de delegare a gestiunii de către concedent, fără respectarea termenelor și condițiilor prevăzute în acesta;
h) Să ceară întreruperea serviciului în cazul în care continuarea activității ar conduce la crearea de prejudicii importante patrimoniului încredințat spre administrare;
i) În cazul nerespectării obligațiilor contractuale de către concedent, conform legislației în vigoare, se pot adresa instanței competente.

Art. 27 
Suplimentar față de obligațiile ce decurg din prevederile secțiunilor a 3-a și a 4-a ale cap. II, operatorii de transport și, după caz, transportatorii autorizați au următoarele obligații:
a) Să respecte întocmai legile și reglementările specifice fiecărei categorii de transport pe care o execută;
b) Să asigure prestarea serviciului conform prevederilor contractuale sau ale hotărârii de dare în administrare, după caz;
c) Să respecte sarcinile asumate potrivit hotărârii de dare în administrare, contractului de delegare a gestiunii serviciului sau contractului de transport încheiat cu beneficiarul, după caz;
d) Să respecte indicatorii de performanță și de calitate stabiliți prin contractul de delegare a gestiunii, prin hotărârea de dare în administrare sau prin contractul de transport încheiat cu beneficiarul;
e) Să permită accesul liber și nediscriminatoriu al utilizatorilor la serviciul de transport public local;
f) Să asigure respectarea drepturilor utilizatorilor în efectuarea serviciului de transport public local;
g) Să efectueze transportul public de persoane prin curse regulate, conform prevederilor programului de circulație, în condiții de calitate, siguranță, regularitate și confort;
h) Să asigure continuitatea serviciului de transport public local de persoane prin curse regulate;
i) Să coreleze capacitatea de transport cu fluxurile de călători existente;
j) Să fundamenteze și să supună concedentului tarifele ce vor fi utilizate în activitatea de transport public local de persoane prin curse regulate;
k) Să nu încarce în mod artificial costurile de operare;
l) Să pună la dispoziția publicului călător mijloace de transport care să îndeplinească condițiile impuse de legislația în vigoare privind siguranța circulației și protecția mediului;
m) Să efectueze întreținerea curentă, reparațiile curente și accidentale care se impun, în limita bugetului aprobat, la bunurile concesionate/închiriate de la concedent, conform programelor de întreținere, reparații, dotări și investiții aprobate de acesta;
n) Să fundamenteze necesarul anual de fonduri pentru investiții din surse proprii, precum și diferența de tarif pentru protecție socială, conform legislației în vigoare, pentru a fi supuse aprobării adunării generale ale Asociației de Dezvoltare Intercomunitară Transport Dealurile Clujului;
o) În cazul în care sesizează existența sau posibilitatea existenței unei cauze de natură să conducă la reducerea activității, să notifice de îndată acest fapt concedentului, în vederea luării măsurilor ce se impun pentru asigurarea continuității activității;
p) Să încheie și să onoreze contractele de asigurări pentru mijloacele de transport deținute, precum și asigurarea călătorilor și bunurilor acestora, conform prevederilor legislației în vigoare privind asigurările;
q) Să informeze permanent călătorii cu privire la traseele, programele de circulație, tarifele aplicate, precum și modificarea acestora;
r) Să aplice normele de protecție a muncii specifice activității desfășurate în cadrul serviciului contractat;
s) Să asigure accesul organelor de control ale concedentului la informațiile privind executarea serviciului concesionat și modul de exploatare a mijloacelor de transport, a infrastructurii aferente și a bunurilor concesionate/închiriate, după caz;
t) Să planifice efectuarea inspecțiilor tehnice periodice/reviziilor tehnice periodice pentru mijloacele de transport, astfel încât să se asigure respectarea programului de circulație și a prevederilor reglementărilor legale în vigoare privind siguranța rutieră;
u) Să dețină la sediul social următoarele documente, în funcție de tipul de transport public local efectuat:
· Asigurarea pentru persoanele transportate și bagajele acestora pentru riscuri de accidente ce cad în sarcina transportatorului;
· Cărțile de identitate ale vehiculelor, în original pentru cele deținute în proprietate, respectiv în copie pentru cele deținute în baza unui contract de leasing;
· Contractele de leasing pentru vehiculele utilizate;
· Avizele medicale și psihologice valabile pentru persoana desemnată să conducă permanent și efectiv activitatea de transport rutier, precum și pentru conducătorii auto;
· Toate documentele care atestă menținerea condițiilor inițiale care au stat la baza eliberării licenței de transport/autorizației de transport și a delegării gestiunii, după caz;
· Formularul de expediție/transport și formularul pentru aprobarea transportului în cazul transportului de deșeuri, pentru anul în curs și anul precedent;
· Documentele doveditoare din care să rezulte angajarea în condiții legale a persoanelor cu funcții care concură la siguranța circulației;
· Evidența și planificarea inspecțiilor tehnice periodice/ reviziilor tehnice periodice pentru mijloacele de transport;
· Evidența accidentelor de circulație, documentele de cercetare administrativă a accidentelor de circulație, precum și notele informative transmise consiliului județean sau Asociației de Dezvoltare Intercomunitară Transport Dealurile Clujului în cazul accidentelor grave de circulație;
· Alte documente prevăzute de reglementările legale în vigoare;
v) Să furnizeze autorității administrației publice locale, respectiv autorităților de reglementare competente conform legii, informațiile solicitate și să asigure accesul la documentațiile și la actele individuale pe baza cărora prestează serviciul, necesare verificării și evaluării modului de prestare a serviciului;
w) Să plătească despăgubiri persoanelor fizice sau juridice pentru prejudiciile aduse din culpă, conform prevederilor legale și/sau contractuale, dacă acestea nu sunt acoperite prin polițe de asigurare;
x) Să asigure finanțarea pregătirii profesionale și efectuarea examinărilor medicale și psihologice ale propriilor angajați;
y) Să pună în aplicare metode performante de management, care să conducă la reducerea costurilor de operare, inclusiv prin aplicarea procedurilor concurențiale impuse de normele legale în vigoare privind achizițiile de lucrări sau bunuri;
z) Să gestioneze serviciul public pe criterii de competitivitate și eficiență economică;
aa) Să promoveze dezvoltarea, modernizarea și exploatarea eficientă a bazei tehnico-materiale aferente serviciului prestat.

Art. 28 
Au calitatea de utilizatori beneficiarii serviciului de transport public local de persoane prin curse regulate, persoane fizice sau juridice.

Art. 29 
(1) Principalele drepturi ale utilizatorilor sunt următoarele:
a. Să beneficieze, liber și nediscriminatoriu, de serviciul de transport public local, ceea ce trebuie să se prevadă expres în regulamentul serviciului de transport public local, aprobat de Asociația de Dezvoltare Intercomunitară “Transport Dealurile Clujului”;
b. Să aibă acces la informațiile publice cu privire la serviciul de transport public local. Autoritățile administrației publice locale au obligația de a comunica informații cu privire la indicatorii de calitate ai serviciului, la structura tarifară și la clauzele contractuale care sunt de interes public;
c. Să le fie aduse la cunoștință hotărârile Asociației de Dezvoltare Intercomunitară Transport Dealurile Clujului cu privire la transportul public local;
d. Să conteste hotărârile Asociației de Dezvoltare Intercomunitară Transport Dealurile Clujului, în vederea prevenirii sau reparării unui prejudiciu direct ori indirect provocat de acestea, în condițiile legii;
e. Să solicite și să primească, în condițiile legii, despăgubiri sau compensații pentru daunele provocate lor de operatorii de transport rutier sau de transportatorii autorizați, prin nerespectarea obligațiilor asumate prin contractele de atribuire a gestiunii;
f. Să sesizeze autorităților administrației publice locale orice deficiențe constatate în efectuarea serviciilor de transport public local și să facă propuneri vizând înlăturarea acestora;
g. Să renunțe, în condițiile legii, la serviciile contractate;
h. Să fie consultați, direct sau prin intermediul unor organizații neguvernamentale reprezentative, în procesul de elaborare și adoptare a deciziilor, strategiilor și reglementărilor privind serviciul de transport public local;
(2) Anumite categorii de utilizatori, persoane fizice, beneficiază, în condițiile legii, de facilități pentru plata serviciului de transport public local.

Art. 30 
Principalele obligații ale utilizatorilor sunt următoarele:
a) Să dețină legitimații de călătorie valabile sau alte documente de transport stabilite prin lege și/sau prin hotărâri ale Asociației de Dezvoltare Intercomunitară Transport Dealurile Clujului;
b) Să achite costul legitimațiilor de călătorie valabile pentru călătoriile pe care le efectuează, conform tarifelor menționate lizibil pe acestea;
c) Să achite, în termenele stabilite, contravaloarea serviciului furnizat/prestat pe baza contractelor;
d) Să nu aducă prejudicii bunurilor sistemelor de transport din domeniul public sau privat;
e) Să aibă un comportament civilizat în raport cu personalul prestatorilor de servicii, precum și cu ceilalți utilizatori.
f) Să prezinte agenților constatatori și/sau organelor de control, în cazul în care acestea constată săvârșirea unei contravenții, documentele de identificare personală, respectiv buletinul sau cartea de identitate sau alte documente prin care se pot identifica, în caz contrar urmând a se deplasa împreună cu organul de control la autoritățile competente, pentru identificare.

Art. 31 
Principalele obligaţii ale utilizatorilor sunt următoarele:
a) Să deţină legitimaţii de călătorie valabile sau alte documente de transport stabilite prin lege;
b) Să achite costul legitimaţiilor de călătorie valabile pentru călătoriile pe care le efectuează, conform tarifelor menţionate lizibil pe acestea;
c) Să achite, în termenele stabilite, contravaloarea serviciului furnizat/prestat pe baza contractelor;
d) Să nu aducă prejudicii bunurilor sistemelor de transport din domeniul public sau privat;
e) Să aibă un comportament civilizat în raport cu personalul prestatorilor de servicii, precum şi cu ceilalţi utilizatori.

Capitolul IV – Indicatori de performanţă

Art. 32 
(1) Indicatorii de performanţă privind efectuarea transportului public local de persoane prin curse regulate sunt următorii:
1. Numărul de curse, trasee pe care operatorul a suspendat sau a întârziat executarea transportului faţă de programul de circulaţie;
2. Numărul de trasee pe care operatorul nu a efectuat transportul public local de călători pe o perioadă mai mare de 24 de ore;
3. Numărul de călători afectaţi de situaţiile prevăzute la pct. 1 şi 2;
4. Numărul total de mijloace de transport utilizate zilnic comparativ cu numărul necesar pentru realizarea programului de circulaţie;
5. Numărul de reclamaţii ale călătorilor privind calitatea transportului, dintre care:
i. Numărul de reclamaţii justificate;
ii. Numărul de reclamaţii rezolvate;
iii. Numărul de reclamaţii la care călătorii nu au primit răspuns în termenele legale;
6. Numărul autovehiculelor atestate Euro 4 raportat la numărul total de autovehicule necesar pentru realizarea programului de circulaţie;
7. Vechimea mijloacelor de transport şi dotările de confort pentru călători;
8. Despăgubirile plătite de către operatorii de transport/transportatorii autorizaţi pentru nerespectarea condiţiilor de calitate şi de mediu privind desfăşurarea transportului;
9. Numărul abaterilor constatate şi sancţionate de personalul împuternicit privind nerespectarea prevederilor legale;
10. Numărul de accidente de circulaţie produse din vina personalului propriu sau a operatorului de transport/ transportatorului autorizat.
(2) În efectuarea serviciului de transport public local se vor respecta indicatorii de performanţă prevăzuți în prezentul Regulament.
(3) Asociația de Dezvoltare Intercomunitară Transport Dealurile Clujului poate aproba și alți indicatori de performanță în efectuarea serviciului de transport public local, pe baza unor studii de necesitate și oportunitate în care se va ține seama de necesitățile comunităților locale, nivelul de dezvoltare a infrastructurii tehnico-edilitare, precum și de cerințele reglementărilor legale în vigoare din domeniul transporturilor rutiere.
(4) Indicatorii de performanță se stabilesc cu respectarea prevederilor regulamentului-cadru.

Art. 33 
(1) Indicatorii de performanță pentru serviciul de transport public local de persoane prin curse regulate efectuat pe raza unităților administrativ-teritoriale membre ale Asociației de Dezvoltare Intercomunitară Transport Dealurile Clujului sunt prezentați în Anexa nr. 5.
(2) Indicatorii de performanță ce trebuie respectați de Operator și monitorizați de Entitatea Contractantă sunt prezentați în Anexa 5 din Regulament. Aceștia sunt raportați trimestrial de către Operator, până la data de 25 a lunii următoare trimestrului încheiat, și sunt evaluați trimestrial de către Entitatea Contractantă. Rezultatul evaluării indicatorilor este notificat Operatorului în termen de 5 zile de la raportare.
(3) Nerespectarea indicatorilor de performanță de către Operator duce la aplicarea de penalități, în conformitate cu Anexa 5 din Regulament.
(4) În cazul neîndeplinirii indicatorilor de performanță de către Operator, Entitatea Contractantă va stabili în sarcina acestuia un plan de măsuri pentru îndeplinirea indicatorilor, în termen de 30 de zile de la notificarea prevăzută la aliniatul 2. Operatorul are obligația implementării acestuia în termen de 2 luni de la primirea acestuia.

Capitolul V – Răspunderi şi sancţiuni

Art. 34 
(1) Încălcarea dispozițiilor prezentului regulament atrage răspunderea disciplinară, patrimonială, civilă, contravențională sau penală, după caz, în condițiile Legii nr. 51/2006 a serviciilor comunitare de utilități publice, ale Legii nr. 92/2007 a serviciilor de transport public local, precum și ale actelor normative din domeniul transporturilor rutiere. 
(2) Constituie contravenție în domeniul transportului public local de călători efectuat pe raza unităților administrativ-teritoriale membre ale Asociației de Dezvoltare Transport Dealurile Clujului dacă nu a fost săvârșită în astfel de condiții încât să constituie infracțiune, potrivit Codului Penal, și se sancționează cu amendă următoarele fapte ale operatorilor de transport/transportatorilor autorizați pentru prestarea serviciului de transport public local: 
i. Utilizarea altor mijloace auto de transport de călători decât cele stabilite prin contractul de delegare a gestiunii serviciului și caietul de sarcini, cu amendă de la 500 lei la 1.500 lei 
ii. Nerespectarea condițiilor tarifare stabilite prin hotărârea adunării generale a Asociației de Dezvoltare Intercomunitară Transport Dealurile Clujului, cu amendă de la 1.500 lei la 2.500 lei;
iii. Utilizarea altor tipuri de legitimații de călătorie decât a celor stabilite prin contractul de delegare a gestiunii serviciului, cu amendă de la 1000 lei la 2000 lei;
iv. Neoprirea în stațiile prevăzute, cu amendă de la 500 lei la 1.000 lei;
v. Nerespectarea prevederilor privind desfășurarea transportului în condiții de siguranță, confort și regularitate, cu amendă de la 500 lei la 1.000 lei;
vi. Nerespectarea condițiilor de salubrizare a mijloacelor de transport și a protejării mediului, cu amendă de la 500 lei la 1.000 lei;
vii. Nerespectarea programului de vanzare a titlurilor de călătorie, cu amendă de la 300 lei la 500 lei; 
(3) Constituie contravenție în domeniul transportului public local de călători efectuat pe raza unităților administrativ-teritoriale membre ale Asociației de Dezvoltare Intercomunitară Transport Dealurile Clujului, dacă nu a fost săvârșită în astfel de condiții încât să constituie infracțiune, potrivit Codului Penal, și se sancționează cu amendă următoarele fapte săvârșite de călători, persoane fizice care călătoresc cu mijloacele de transport public de persoane:
i. Călătorii care au un comportament necivilizat, se sancționează cu amendă de la 100 lei la 500 lei;
ii. Călătorii care aduc prejudicii mijloacelor de transport, se sancționează cu amendă de la 100 lei la 500 lei.
(4) Constatarea contravenților și aplicarea sancțiunilor se fac de către:
i. Împuterniciții președintelui Asociației de Dezvoltare Intercomunitară Transport Dealurile Clujului pe raza UAT-urilor membre;
ii. Împuterniciții primarilor unităților administrativ-teritoriale membre ale Asociației de Dezvoltare Intercomunitară Transport Dealurile Clujului,  pe raza administrativ-teritorială care intră în competența acestora.
Art. 35 
Dispozițiile prezentului regulament se completează cu dispozițiile Ordonanței Guvernului nr. 2/2001 privind regimul juridic al contravențiilor, cu modificările și completările ulterioare.

Art. 36 
Se instituie o suprataxa de 50 de lei, în funcție de unitatea administrativ teritorială membră a Asociației, care va fi achitată pe loc, pentru utilizatorii care nu respectă obligațiile prevăzute în art. 34 alin. (3) lit. a) și b) din prezentul regulament. În acest caz, organul de control nu va întocmi proces verbal de constatare a contravenției.

Art. 37 
Suprataxa astfel instituită se face venit la operatorul de transport/ transportatorul autorizat și va fi folosită pentru acoperirea cheltuielilor de întreținere și funcționare a parcului auto.



Capitolul VI – Dispoziții finale

Art. 38 
Prezentul Regulament pentru efectuarea transportului public local intră în vigoare la data atribuirii în gestiune delegată a serviciului de transport public local de persoane prin curse regulate, prin încheierea Contractului de delegare al gestiunii serviciului de transport public local de persoane prin curse regulate pe raza administrativ-teritorială a localităților membre ale Asociației de Dezvoltare Intercomunitară Transport Dealurile Clujului.

Art. 39 
Prezentul regulament se completează cu prevederile:
a) Legii nr. 92/2007 a serviciilor de transport public local;
b) O.G. nr.  27/2011 privind transporturile rutiere, cu modificările și completările ulterioare;
c) Legii nr. 51/2006 a serviciilor comunitare de utilități publice, cu modificările și completările ulterioare;
d) Ordinul ANRSC nr. 207/2007 pentru aprobarea regulamentului cadru de acordare a autorizațiilor de transport în domeniul serviciilor de transport public local

Art. 40 
Anexele 1, 2, 3, 4 și 5 fac parte integrantă din prezentul Regulament.

	ENTITATEA CONTRACTANTĂ,
Asociația de Dezvoltare Intercomunitară “Transport Dealurile Clujului”
Mariana Secară
	OPERATOR,
Societatea de TRANSPORT S.R.L.





Anexa nr. 1 la Regulamentul Servicului de transport public
Model de imprimat - Format A4 hârtie verde cu fond stema României            (față)
	RO

ROMÂNIA
ASOCIAȚIA DE DEZVOLTARE INTERCOMUNITARĂ
Transport Dealurile Clujului 

LICENȚĂ DE TRASEU
Seria ........Nr. 0000

Serviciul de transport public local de persoane prin curse regulate

Prezenta licență de traseu s-a eliberat operatorului de transport rutier:
S.C. ________________

Sediul profesional_____________, str. ________, nr. ____ județ ____________

Valabilă de la data de ___________________ până la data de _________________
Eliberată în baza Contractului de delegare a gestiunii serviciului public de transport local de persoane nr. ...............din data de ...................
                                                                                                             Emitent:
                                                                          Asociația de Dezvoltare Intercomunitară
Data eliberării: _______________                                          Transport Dealurile Clujului
                                                                                                    Semnătura și ștampila
                                                                                                                ………………………………..
Operatorul de transport rutier poate efectua servicii de transport local de persoane pe traseul menționat pe verso numai cu autovehicule având capacitatea menționată în caietul de sarcini anexat și în conformitate cu acesta.



(verso)
Traseul:
	




Anexa nr. 2 la Regulamentul Servicului de transport public
	Asociația de Dezvoltare Intercomunitară
TRANSPORT DEALURILE CLUJULUI
	Operatorul de transport rutier
.................................................



CAIET DE SARCINI AL LICENŢEI DE TRASEU
Seria ...... Nr. ……….........
(Se înscriu seria şi numărul licenţei de traseu pentru curse regulate)
Serviciul de transport public local de persoane prin curse regulate
A.	Denumirea traseului ....................................................
	Linia / Lungimea traseului
	Nr.de
staţie
	Denumirea staţiei

	
	
	

	
	
	

	
	
	

	
	
	

	
	
	

	
	
	

	
	
	

	Zilele în care circulă
	Intervalul de succedare a curselor
	Nr. Mijloacelor de transport
	Capacitatea
(nr. locuri)
	Plecări de la capetele de traseu

	
	
	
	
	Prima
	Ultima

	
	
	
	
	
	

	
	
	
	
	
	

	
	
	
	
	
	


B.	Amenajările şi dotările autovehiculului: 
............................... .......................................................................
............................... .......................................................................
............................... .......................................................................

	Operatorul de transport

…………………

(semnătura și ștampila)
	ASOCIAȚIA DE DEZVOLTARE INTERCOMUNITARĂ “TRANSPORT DEALURILE CLUJULUI”
........................
(semnătura și ștampila)


Anexa nr.3 la Regulamentul Servicului de transport public

	Lista cu tarife

	Nr. crt.
	Explicații
	Tarif
(lei)

	1
	Eliberarea licenței de traseu/ copiei conforme după autorizația de transport pentru serviciul de transport public local de persoane prin curse regulate
	100

	2
	Eliberarea autorizației de transport pentru serviciul de transport public local de persoane prin curse regulate
	100

	3
	Înlocuirea licenței de traseu/ copiei conforme după autorizația de transport pentru curse regulate ocazionată de schimbarea denumirii operatorului de transport sau a adresei sediului profesional al acestuia
	100

	4
	Înlocuirea autorizației de transport pentru curse regulate ocazionată de schimbare denumirii operatorului de transport sau a adresei sediului profesional al acestuia
	100

	5
	Eliberarea unui duplicat al copiei conforme după autorizația de transport sau al licenței de traseu ocazionată de pierderea, sustragerea sau deteriorarea celei eliberate anterior
	100

	6
	Eliberarea unui duplicat al autorizației de transport ocazionată de pierderea, sustragerea sau deteriorarea celei eliberate anterior
	100





Anexa nr. 4 la Regulamentul Servicului de transport public

C E R E R E (model )
pentru acordarea Autorizației de Transport / Copiei conforme 
pentru efectuarea serviciului de transport public local de persoane prin curse regulate

Către, 
Asociația de Dezvoltare Intercomunitară “Transport Dealurile Clujului”

Subsemnatul ............................. (nume și prenume), în calitate de ........................ (persoană desemnată etc.) la .................................... (denumirea persoanei juridice), cu sediul în țara .........................., localitatea ................................, str. ............................ nr. ......, bl. ....., sc. ....., et. ......, ap. ....., județul ..........................., telefon ......................., fax ......................., înmatriculată  la Registrul Comerțului cu nr. J.….…/………./………, CUI ............., cont ................................................., deschis la Banca ..............................., Sucursala ..............................., 
Vă solicit acordarea AUTORIZAȚIEI DE TRANSPORT / COPIEI CONFORME pentru efectuarea serviciului de transport public local de persoane prin curse regulate.

Anexez prezentei următoarele acte:
_________________________________________________________________________
_________________________________________________________________________
_________________________________________________________________________
_________________________________________________
Cunoscând că declarațiile inexacte sunt pedepsite conform legii, declar pe propria răspundere că datele menționate mai sus sunt adevărate și că toate copiile documentelor depuse în vederea acordării autorizației de transport sunt efectuate după documentele originale deținute. 

Data _______________
Semnătura (ștampila)
                                                                  ……………
Anexa nr.5 la Regulamentul Servicului de transport public
INDICATORI DE PERFORMANȚĂ PENTRU SERVICIUL DE TRANSPORT PUBLIC LOCAL DE PERSOANE PRIN CURSE REGULATE
	Nr. Crt.
	Indicatori
	Descriere
	Mod
	Parametru
	Pondere criteriu
	Valori ale parametrilor, calculate pe baza raportului operatorului
	Valori de calcul malus
	Incalcare majora
	Retinere din garantia pe trimestru (G) de:

	
	
	mod de  calcul, pentru un  trimestru
	
	
	
	
	
	
	Garantie (G)

	
	
	
	
	U.M.
	Nivel acceptat, fara penalizari
	Nivel maxim permis
	
	
	
	
	375 lei

	0
	1
	
	2
	3
	4
	5
	6
	7
	8
	9=8 sau 6
	10
	11 =(9/6)*7* G

	1
	Curse anulate sau neregulate
	(curse anulate sau neregulate/ total curse incluse in Programul de Transport) x 100
	autobuz
	%
	5
	10
	8.00%
	0
	0
	
	0

	2
	Trasee anulate pentru o perioada de mai mult de 24 de ore
	∑ (lungimea traseelor anulate x zile de anulare)/ lungimea totala a traseului x 365
	autobuz
	%
	0.2
	1
	5.00%
	0
	0
	
	0

	3
	Numarul de pasageri afectati de situatiile de la punctele 1 si 2
	Numarul de pasageri afectati de situatiile de la punctele 1 si 2
	autobuz
	Nr.
	10
	20
	12.00%
	0
	0
	
	0

	4
	Respectarea Planului de Servicii
	(∑ parc planificat - ∑ parc utilizat) / (∑ parc planificat) x 100
	autobuz
	%
	5
	10
	5.00%
	0
	0
	
	0

	5
	Plangeri de la pasageri
	Plangeri fundamentate
	Nr. Plangeri fundamentate inregistrate
	toate
	Nr.
	5
	100
	6.00%
	0
	0
	
	0

	
	
	Plangeri rezolvate
	Nr. Plangeri fundamentate rezolvate in termen legal
	toate
	Nr.
	3
	94
	6.00%
	0
	0
	
	0

	
	
	Plangeri nerezolvate
	Nr. Plangeri fundamentate nerezolvate in termen legal
	toate
	Nr.
	2
	6
	8.00%
	0
	0
	
	0

	6
	Protectia mediului
	Respectarea standardelor de poluare
	Numar vehicule care nu respecta normele Euro raportat la numarul de vehicule impus in Programul de Transport
	autobuz
	%
	7
	3
	9.00%
	0
	0
	DA
	0

	7
	Vehicule
	Cerinte de confort
	Numarul vehiculelor neincadrate in clasele I, II sau III de confort/ numarul total de vehicule incluse in Programul de Transport
	autobuz
	%
	10
	50
	8.00%
	0
	0
	
	0

	8
	Penalitati platite
	Cuantumul penalitatilor platite de catre operatorul de transport/ transportatorul autorizat, pentru nerespectarea standardelor de transport de calitate si mediu
	toate
	lei
	5000
	10000
	8.00%
	0
	0
	
	0

	9
	Respectarea prevederilor legale
	Numarul abaterilor constatate si sanctionate de personalul imputernicit
	toate
	No.
	20
	100
	12.00%
	0
	0
	
	0

	10
	Accidente de trafic
	Numarul accidentelor in trafic din vina personalului propriu al Operatorului
	toate
	No.
	2
	10
	6.00%
	0
	0
	
	0

	11
	Indicele de Satisfactie a Pasagerilor
	Respectarea nivelului minim impus
	toate
	No.
	7.5
	7
	12.00%
	6
	0
	
	0

	 
	 
	 
	 
	 
	 
	Total pondere criterii
	
	100.00%
	TOTAL
	Incalcari majore
	0
	



